和陶歲暮作和張常侍
作者：蘇軾
朝代：宋

paragraphs: 我生有天祿，玄膺流玉泉。
何事陶彭澤，乏酒每形言。
仙人與道士，自養豈在繁。
但使荆棘除，不憂梨棗愆。
我年六十一，頹景薄西山。
歲暮似有得，稍覺散亡還。
有如千丈松，常苦弱蔓纏。
養我歲寒枝，會有解脫年。
米盡初不知，但怪饑鼠遷。
二子真我客，不醉亦陶然。